## Zakon o izmjenama i dopunama Zakona o nadzoru državne granice

### NN 40/2007 (18.4.2007.), Zakon o izmjenama i dopunama Zakona o nadzoru državne granice

# HRVATSKI SABOR

**1346**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O NADZORU DRŽAVNE GRANICE

Proglašavam Zakon o izmjenama i dopunama Zakona o nadzoru državne granice,
kojega je Hrvatski sabor donio na sjednici 30. ožujka 2007. godine.

Klasa: 011-01/07-01/25
Urbroj: 71-05-03/1-07-2
Zagreb, 5. travnja 2007.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O NADZORU DRŽAVNE GRANICE

Članak 1.

U Zakonu o nadzoru državne granice (»Narodne novine«, br. 173/03., 141/06. i
8/07.) u članku 4. stavak 5. mijenja se i glasi:
»Ministarstvo, u obavljanju poslova nadzora državne granice i drugih poslova,
sukladno odredbama ovoga Zakona, surađuje i razmjenjuje podatke s tijelima javne
vlasti kao i pravnim osobama te može zaključivati sporazume o suradnji i
osnivati koordinirajuća tijela.«

Članak 2.

Iza članka 24. dodaje se naslov i članak 24.a koji glasi:

»OBVEZA PRIJEVOZNIKA U ZRAČNOM PROMETU

Članak 24.a

Prijevoznik u zračnom prometu dužan je, odmah po završetku prijave putnika za
let, tijelu nadležnom za kontrolu prelaska državne granice na graničnom
prijelazu na kojem će putnici ući u Republiku Hrvatsku dostaviti potpune i točne
podatke o putnicima.
Podaci iz stavka 1. ovoga članka su: broj i vrsta putne isprave, državljanstvo,
ime i prezime, datum rođenja, naziv graničnog prijelaza na kojem će ući u
Republiku Hrvatsku, oznaku leta, vrijeme polaska i dolaska, ukupan broj putnika,
prvo mjesto ukrcaja.
O dostavi podataka iz stavka 1. ovoga članka prijevoznik će na prikladan način
obavijestiti putnika. Podaci se prikupljaju i dostavljaju elektroničkim putem.
Prijevoznik je dužan izbrisati podatke iz stavka 1. u roku od 24 sata od vremena
pristajanja zrakoplova u zračnoj luci na kojoj je obavljena ulazna granična
kontrola.
Tijelo nadležno za kontrolu prelaska državne granice kojem su dostavljeni podaci
iz ovoga članka izbrisat će podatke u roku od 24 sata od vremena ulaska putnika
u zemlju, osim ako su podaci naknadno potrebni za provođenje ovlasti granične
policije, a smiju se koristiti sukladno propisima o zaštiti osobnih podataka.«

Članak 3.

U članku 46. stavku 1. iza podstavka 8. dodaje se podstavak 9. koji glasi:
»– operativne zbirke podataka granične policije.«

Članak 4.

U članku 47. iza stavka 8. dodaje se novi stavak 9. koji glasi:
»U zbirkama podataka iz članka 46. stavka 1. podstavka 9. ovoga Zakona smiju se
prikupljati, pohranjivati i obrađivati sljedeći osobni podaci: ime i prezime,
spol, datum i mjesto rođenja, državljanstvo, prezime i ime oca i majke, prezime,
ime i datum rođenja djece, adresa prebivališta i boravišta, jezici koje govori,
osobna fotografija, eventualni nadimci, vrsta i broj osobnog dokumenta,
fotografija dokumenta, datum i mjesto izdavanja i rok valjanosti, podaci vezani
uz zaposlenje, mjesto, vrijeme i smjer kretanja u unutrašnjosti države te otisci
prstiju, otisci dlanova i podaci o drugim tjelesnim identifikacijskim znacima.
Dosadašnji stavci 9., 10., 11., 12., 13. i 14. postaju stavci 10., 11., 12.,
13., 14. i 15.

Članak 5.

Iza članka 47. dodaje se članak 47.a koji glasi:

»Članak 47.a

Radi učinkovitog obavljanja nadzora državne granice, a u svrhu olakšavanja
slobodnog kretanja osoba i roba preko državne granice, uz istovremeno
omogućavanje bolje granične kontrole, zaštite državne granice u borbi protiv
prekograničnog kriminala i nezakonite migracije, uspostavlja se Nacionalni
informacijski sustav za upravljanje državnom granicom (u daljnjem tekstu: NISUDG)
koji je sastavni dio Informacijskog sustava Ministarstva.«

Članak 6.

Iza članka 50. dodaje se članak 50.a koji glasi:

»Članak 50.a

Novčanom kaznom od 22.000,00 do 40.000,00 kuna kaznit će se za prekršaj pravna
osoba koja u svojstvu zračnog prijevoznika dostavi netočne ili nepotpune podatke
ili ne dostavi podatke o put­nicima (članak 24.a).«

Članak 7.

Ministar unutarnjih poslova donijet će propise o sadržaju i korisnicima NISUDG-a
te o vođenju operativnih zbirki podataka u okviru NISUDG-a u roku od 30 dana od
dana stupanja na snagu ovoga Zakona.

Članak 8.

U cijelom tekstu Zakona o nadzoru državne granice riječ: »evidencija« zamjenjuje
se riječima: »zbirka podataka« u odgovarajućem padežu.

Članak 9.

Ovaj Zakon stupa na snagu osmoga dana od dana objave u »Narodnim novinama«.

Klasa: 212-02/07-01/01
Zagreb, 30. ožujka 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 40/2007-1346
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)